title: KOMISIJOS ĮGYVENDINIMO REGLAMENTAS (ES) …/... kuriuo nustatomos išsamios pranešimo apie komercines transporto priemones, turinčias didelių arba pavojingų trūkumų, nustatytų per techninį patikrinimą kelyje, teikimo tvarkos taisyklės

text:
KOMISIJOS ĮGYVENDINIMO REGLAMENTAS (ES) …/...

               2017 11 29

               kuriuo nustatomos išsamios pranešimo apie komercines transporto priemones, turinčias didelių arba pavojingų trūkumų, nustatytų per techninį patikrinimą kelyje, teikimo tvarkos taisyklės

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2014 m. balandžio 3 d. Europos Parlamento ir Tarybos direktyvą 2014/47/ES dėl Sąjungoje važinėjančių komercinių transporto priemonių techninio patikrinimo kelyje, kuria panaikinama Direktyva 2000/30/EB
                  1
               , ypač į jos 18 straipsnio 1 dalį,

               kadangi:

               (1)pagal Direktyvos 2014/47/ES 18 straipsnio 1 dalį tais atvejais, kai, inter alia, transporto priemonėje, kuri nėra registruota patikrinimą atliekančioje valstybėje narėje, nustatoma didelių arba pavojingų trūkumų, ryšių palaikymo punktas turi pranešti patikrinimo rezultatus transporto priemonės registracijos valstybės narės ryšių palaikymo punktui. Pranešime turi būti IV priede nustatyti patikrinimo kelyje ataskaitos, kurią inspektorius parengia pagal Direktyvos 2014/47/ES 16 straipsnio 2 dalį baigęs išsamesnį patikrinimą, elementai;

               (2)kad nacionaliniams ryšių palaikymo punktams būtų lengviau bendradarbiauti, Komisija turi nustatyti išsamias pranešimų siuntimo tvarkos taisykles;

               (3)pagal Direktyvos 2014/47/ES 18 straipsnio 1 dalį pageidautina, kad pranešimai būtų siunčiami per Europos Parlamento ir Tarybos reglamento (EB) Nr. 1071/2009 16 straipsnyje nurodytą nacionalinį elektroninį registrą
                  2
               ;

               (4)Reglamento (EB) Nr. 1071/2009 16 straipsnio 2 dalyje išvardyta, kurie nacionalinio elektroninio registro duomenys yra būtini. Tačiau Direktyvos 2014/47/ES IV priede nustatyti patikrinimo kelyje ataskaitos elementai nepriskiriami prie minėtų būtinų duomenų;

               (5)Reglamento (EB) Nr. 1071/2009 16 straipsnio 5 dalyje numatyta, kad nacionaliniai elektroniniai registrai turi būti sujungti tarpusavyje;

               (6)Reglamento (EB) Nr. 1071/2009 16 straipsnio 2 dalies taikymo sritis ribota, todėl ribota ir Europos kelių transporto įmonių registro sistemos taikymo sritis, taigi Direktyvos 2014/47/ES 18 straipsnio 1 dalyje nustatyto pranešimo per nacionalinius registrus, kurie naudoja tą sistemą, siųsti negalima;

               (7)siekiant išvengti nereikalingos administracinės naštos ir sąnaudų, pranešimų siuntimo sistema, pritaikyta Direktyvos 2014/47/ES 18 straipsnio 1 dalyje numatytam pranešimui, turėtų būti sukurta naudojantis Europos kelių transporto įmonių registro sistemos architektūra;

               (8)bendrosios sujungimo per Europos kelių transporto įmonių registrą taisyklės nustatytos Komisijos reglamentu (ES) Nr. 1213/2010
                  3
               ;

               (9)Europos kelių transporto įmonių registro bendrosios funkcijos bus gerokai pakeistos pagal Komisijos įgyvendinimo reglamentą (ES) 2016/480
                  4
               , kuriuo 2019 m. sausio 30 d. panaikinamas Komisijos reglamentas (ES) Nr. 1213/2010. Pranešimų siuntimo sistema, naudojama patikrinimo kelyje pranešimui, bus grindžiama bendrosiomis Europos kelių transporto įmonių registro funkcijomis;

               (10)siekiant apriboti administracinę naštą ir procedūrų skaičių ir užtikrinti nuoseklumą, patikrinimo kelyje pranešimų siuntimo sistema turi būti pradėta taikyti taip pat nuo 2019 m. sausio 30 d.;

               (11)pagal Direktyvą 2014/47/ES tvarkant asmens duomenis visų pirma taikomos Europos Parlamento ir Tarybos direktyvos 95/46/EB
                  5
                nuostatos dėl asmens duomenų apsaugos. Kad užkirstų kelią netinkamam asmens duomenų naudojimui, valstybės narės turėtų visų pirma įgyvendinti tinkamas saugumo priemones;

               (12)kai taikytina, asmens duomenų apsaugos nuostatos, kaip nustatyta Europos Parlamento ir Tarybos reglamente (EB) Nr. 45/2001
                  6
               , taikomos bet kokių asmens duomenų tvarkymui pagal Direktyvą 2014/47/ES;

               (13)šiame reglamente numatytos priemonės priimamos atsižvelgiant į Direktyvos 2014/45/ES
                  7
                19 straipsnio 1 dalimi įsteigto komiteto nuomonę,

               PRIĖMĖ ŠĮ REGLAMENTĄ:

               1 straipsnis
                  Dalykas

               Šiuo reglamentu nustatomos taisyklės, pagal kurias per 3 straipsnyje nurodytą techninio patikrinimo kelyje pranešimų sistemą pranešama apie komercines transporto priemones, turinčias didelių arba pavojingų trūkumų, nustatytų per techninį patikrinimą kelyje.

               2 straipsnis
                  Apibrėžtys

               Be terminų, kurių apibrėžtys pateiktos Reglamente (ES) 2016/480, šiame reglamente vartojami taip apibrėžiami terminai:

               (1)patikrinimo kelyje pranešimas – atlikus Direktyvos 2014/47/ES 10 straipsnio 3 dalyje nurodytą išsamesnį techninį patikrinimą kelyje pateikiamas struktūrizuoto formato, nustatyto šio reglamento priede, informacinis pranešimas, siunčiamas per patikrinimo kelyje pranešimų sistemą arba kitu saugiuoju tinklu;

               (2)išsamesnė patikrinimo kelyje ataskaita – po išsamesnio patikrinimo kelyje, nurodyto Direktyvos 2014/47/ES 16 straipsnio 2 dalyje, parengiamas dokumentas;

               (3)registracijos valstybė narė – valstybė narė, kurioje transporto priemonė registruota arba, jeigu jos registruoti nereikia, pradėta naudoti.

               3 straipsnis
                  Patikrinimo kelyje pranešimų sistema

               1.Komisija patikrinimo kelyje pranešimų siuntimo sistemą sukuria naudodamasi pagal Reglamentą (ES) 2016/480 sukurtos Europos kelių transporto įmonių registro pranešimų siuntimo sistemos architektūra. Patikrinimo kelyje pranešimų siuntimo sistema padeda vykdyti Direktyvos 2014/47/ES 18 straipsnio 1 dalyje nustatytą įpareigojimą.

               2.Patikrinimo kelyje pranešimų siuntimo sistema atitinka Reglamento (ES) 2016/480 I priede, III priedo 1 ir 2 punktuose, V, VI ir VII prieduose, taip pat šio reglamento priede nustatytas technines specifikacijas.

               4 straipsnis
                  Pranešimas

               1.Techninį patikrinimą kelyje atlikusios valstybės narės ryšių palaikymo punktas apie patikrinimo rezultatus nedelsdamas praneša registracijos valstybei narei.

               2.Techninį patikrinimą kelyje atlikusi valstybė narė pranešimus registracijos valstybei narei siunčia per patikrinimo kelyje pranešimų siuntimo sistemą, laikydamasi priede nustatytų procedūrų ir techninių reikalavimų.

               5 straipsnis
                  Įsigaliojimas ir taikymas

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Jis taikomas nuo 2020 m. birželio 30 d.

               Tačiau 4 straipsnio 1 dalis taikoma nuo 2018 m. gegužės 20 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2017 11 29

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 127, 2014 4 29, p. 134.

                     (2)

                        2009 m. spalio 21 d. Europos Parlamento ir Tarybos reglamentas (EB) Nr. 1071/2009, nustatantis bendrąsias profesinės vežimo kelių transportu veiklos sąlygų taisykles ir panaikinantis Tarybos direktyvą 96/26/EB (OL L 300, 2009 11 14, p. 51).

                     (3)

                        2010 m. gruodžio 16 d. Komisijos reglamentas (ES) Nr. 1213/2010, kuriuo nustatomos bendrosios nacionalinių elektroninių kelių transporto įmonių registrų sujungimo taisyklės (OL L 335, 2010 12 18, p. 21).

                     (4)

                        2016 m. balandžio 1 d. Komisijos įgyvendinimo reglamentas (ES) 2016/480, kuriuo nustatomos bendrosios nacionalinių elektroninių kelių transporto įmonių registrų sujungimo taisyklės ir panaikinamas Reglamentas (ES) Nr. 1213/2010 (OL L 87, 2016 4 2, p. 4).

                     (5)

                        1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).

                     (6)

                        2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

                     (7)

                        2014 m. balandžio 3 d. Europos Parlamento ir Tarybos direktyva 2014/45/ES dėl motorinių transporto priemonių ir jų priekabų periodinės techninės apžiūros, kuria panaikinama Direktyva 2009/40/EB (OL L 127, 2014 4 29, p. 51).

    ---documentbreak---

               PRIEDAS

               Būtinieji XML pranešimų turinio reikalavimai

               1.Antraštė

               Visi XML pranešimai, kuriais keičiamasi naudojant sistemą, turi turėti tokią pačią antraštę, į kurią įrašomas siuntėjas, gavėjas, pranešimo išsiuntimo data ir laikas, taip pat tam tikra techninė informacija.

                        Bendra antraštė

                        Privaloma

                        Version

                        Oficialioji XML specifikacijos versija nurodoma pranešimų XML schemos apibrėžties (XSD) faile nustatytoje vardų erdvėje ir kiekvieno XML pranešimo antraštės elemento atributu version. Versijos numeris („n.m“) kiekvienos laidos XSD faile nustatomas fiksuota verte.

                        Taip

                        Test Identifier

                        Pasirenkamasis testavimo identifikatorius. Testavimo iniciatorius užpildo identifikatoriaus laukelį, o visi proceso dalyviai perduoda arba nurodo tą patį identifikatorių. Veiklos etape į jį nekreipiama dėmesio ir jis nenaudojamas.

                        Ne

                        Technical Identifier

                        Visuotinis unikalus pavadinimas (UUID), kuriuo vienareikšmiškai identifikuojamas kiekvienas atskiras pranešimas. Siuntėjas generuoja UUID ir užpildo šį atributą. Veiklos tikslais šie duomenys nenaudojami.

                        Taip

                        Workflow Identifier

                        Proceso indikatorius – tai UUID, kurį turi sugeneruoja užklausą teikiančioji valstybė narė. Šis identifikatorius toliau naudojamas visuose pranešimuose procesui koordinuoti.

                        Taip

                        Sent At

                        Pranešimo išsiuntimo data ir laikas suderintojo pasaulinio laiko (UTC) formatu.

                        Taip

                        Timeout

                        Tai neprivalomas datos ir laiko (UTC formatu) atributas. Persiunčiamoms užklausoms šią reikšmę nustato tik duomenų centras. Atsakančioji valstybė narė iš jos sužino, kada baigiasi užklausai skirtas laikas. Ji neprivaloma, todėl tą pačią antraštės apibrėžtį galima naudoti visų tipų pranešimams, nepriklausomai nuo to, ar atributas Timeout yra privalomas.

                        NENAUDOJAMAS, nes pranešimai tik siunčiami ir atsakymo nelaukiama.

                        Ne

                        From

                        Pranešimą siunčiančios valstybės narės ISO 3166–1 dviraidis kodas arba „EU“ („EU“ vartojamas siunčiant klaidos pranešimus iš duomenų centro).

                        Taip

                        To

                        Valstybės narės, kuriai siunčiamas pranešimas, ISO 3166–1 dviraidis kodas arba „EU“ („EU“ vartojamas siunčiant klaidos pranešimus į duomenų centrą).

                        Taip

               2.Išsamesnė ataskaita

               Čia paaiškinta, kaip rašyti patikrinimo kelyje pranešimą ir automatiškai siunčiamą patvirtinimo pranešimą, kai siunčiamas išsamesnio techninio patikrinimo kelyje rezultatas.

               Kad būtų lengviau suformuoti pranešimą, į patikrinimo kelyje pranešimą pasirinktinai įtraukiamas Direktyvos 2014/47/ES IV priede pateiktas kontrolinis sąrašas ir II priede išvardytų trūkumų priežastys ir vertinimas.

               Patikrinimo kelyje pranešimo siuntėjas visada yra patikrinimą atlikusi valstybė narė, o gavėjas – registracijos valstybė narė. Negalima atsisakyti priimti patikrinimo kelyje pranešimą.

               Patvirtinimo pranešimu patvirtinamas išsiųsto pranešimo gavimas.

                        Prašymas pranešti apie patikrinimą kelyje

                        Privaloma

                        Business Case Identifier

                        Serijos arba nuorodos numeris, kuriuo identifikuojamas kiekvienas atskiras atvejis.

                        Šis identifikatorius naudojamas kaip saitas, kai tvarkant bylą naudojami kelių procesų pranešimai, pavyzdžiui, kai siunčiamas pirminis pranešimas, o išsamesnis pranešimas siunčiamas vėliau, tačiau abu jie yra susiję su tuo pačiu atveju.

                        (Tekstas)

                        Taip

                        Sending Authority

                        Patikrinimo kelyje pranešimą siunčianti kompetentinga institucija.

                        (Tekstas)

                        Taip

                        Patikrinimo kelyje duomenys

                        Taip

                        RSI Identifier

                        Unikalus patikrinimo kelyje identifikatorius patikrinimą atlikusioje valstybėje narėje.

                        Jį naudojant lengviau keistis pranešimais ir registracijos valstybė narė gali prašyti patikrinimą atlikusios valstybės narės pateikti daugiau duomenų apie patikrinimą; turėdama identifikatorių ta valstybė narė gali atlikti paiešką savo duomenų bazėje.

                        (Tekstas)

                        Ne

                        Location

                        Patikrinimo kelyje vieta. Gali būti tikslios koordinatės, savivaldybė, miestas ir t. t.

                        (Tekstas)

                        Taip

                        Date/Time

                        Patikrinimo kelyje data standarte ISO 8601 nustatytu UTC formatu (YYYY-MM-DDThh:mm:ssZ)

                        Taip

                        Inspector

                        Patikrinimą kelyje atlikusio pareigūno arba inspektoriaus vardas ir pavardė arba patikrinimą kelyje atlikusios institucijos pavadinimas.

                        (Tekstas)

                        Taip

                        Transporto priemonės duomenys

                        Taip

                        Category

                        Transporto priemonės kategorija

                        N2 (3,5–12 t)

                        N3 (daugiau kaip 12 t)

                        O3 (3,5–12 t)

                        O4 (daugiau kaip 10 t)

                        M2 (>9 sėdimųjų vietų, iki 5 t)

                        M3 (>9 sėdimųjų vietų, daugiau kaip 5 t)

                        T5

                        T1b,

                        T2b,

                        T3b,

                        T4.1b,

                        T4.2b

                        T4.3b

                        Other vehicle category

                        (Pasirinkimas iš sąrašo, galima pasirinkti tik vieną poziciją)

                        Taip

                        Other category

                        Nurodyti kategoriją:

                        M1, N1, O1, O2, T1a, T2a, T3a, T4a, T4.1a, T4.2a, T4.3a, C, R1a, R1b, R2a, R2b, R3a, R3b, R4a, R4b, S1a, S1b, S2a, S2b, L1e, L2e, L3e, L4e, L5e, L6e, L7e

                        (Pasirinkimas iš sąrašo, galima pasirinkti tik vieną poziciją. Veikia tik jei pasirinkta Other category, tačiau neprivaloma)

                        Ne

                        Registration

                        Transporto priemonės valstybinis numeris

                         (Tekstas)

                        Taip

                        VIN

                        Transporto priemonės identifikavimo numeris

                        (Tekstas)

                        Taip

                        Odometer

                        Transporto priemonės ridos skaitiklio rodmuo tada, kai atliktas patikrinimas kelyje.

                        SVARBU. Jei įrengtas ridos skaitiklis, šis laukas turi būti užpildytas, kitaip įrašomas „0“.

                        (Skaičius)

                        Taip

                        Transporto įmonės / transporto priemonės savininko duomenys

                        Taip (Turi būti įrašytas vienas iš dviejų – įmonė arba savininkas.)

                        Transporto įmonė

                        Taip (tik jeigu įmonė)

                        Undertaking Name

                        Transporto įmonės pavadinimas

                        (Tekstas)

                        Taip

                        Undertaking Address

                        Transporto įmonės adresas (adresas, pašto indeksas, miestas, šalis)

                        (Tekstas)

                        Taip

                        Undertaking Community Licence

                        Bendrijos licencijos numeris (pagal Reglamentą (EB) Nr. 1072/2009 ir (EB) Nr. 1073/2009).

                        SVARBU. Jei žinomas Bendrijos licencijos numeris, jį įrašyti būtina.

                         (Tekstas)

                        Taip

                        Savininkas (jei ne įmonė)

                        Taip (tik jei savininkas)

                        Įmonė

                        Taip (jei savininkas – įmonė)

                        Name

                        Įmonės savininkės pavadinimas

                        (Tekstas)

                        Taip

                        Address

                        Įmonės savininkės adresas (adresas, pašto indeksas, miestas, šalis)

                        (Tekstas)

                        Taip

                        Fizinis asmuo

                        Taip (jei savininkas – fizinis asmuo)

                        Family Name

                        Savininko pavardė

                        (Tekstas)

                        Taip

                        First Name

                        Savininko vardas (-ai)

                        (Tekstas)

                        Taip

                        Address

                        Savininko adresas (adresas, pašto indeksas, miestas, šalis)

                        (Tekstas)

                        Taip

                        Registration certificate

                        Registracijos pažymėjimo numeris

                        Ne

                        Vairuotojo duomenys

                        Taip

                        Family Name

                        Vairuotojo pavardė

                        (Tekstas)

                        Taip

                        First Name

                        Vairuotojo vardas (-ai)

                        (Tekstas)

                        Taip

                        Driving Licence

                        Vairuotojui išduoto vairuotojo pažymėjimo numeris. Jei yra, kad būtų lengviau identifikuoti.

                        (Tekstas)

                        Ne

                        Driving Licence country

                        Vairuotojo pažymėjimą išdavusioji šalis, žymima standartą ISO 3166-1 alpha 2 atitinkančiu dviraidžiu kodu.

                        Ne

                        Tikrinta pozicija

                        (Šis skirsnis kartojamas kiekvienai tikrintai pozicijai; jis būtinas patikrinimo kelyje pranešime, jame turi būti įrašyta bent viena tikrinta pozicija.)

                        Taip

                        Item

                        Į Direktyvos 2014/47/ES IV priede pateikiamą sąrašą įrašytos pozicijos.

                        Jei pozicija pasirinkta, vadinasi, ji tikrinta.

                        Pozicijų sąrašas:

                        (0)Identifikavimo duomenys

                        (1)Stabdymo įranga

                        (2)Vairo mechanizmai

                        (3)Matomumas

                        (4)Apšvietimo įranga ir elektros sistema

                        (5)Ašys, ratai, padangos, pakaba

                        (6)Važiuoklė ir prie važiuoklės tvirtinami mazgai

                        (7)Kita įranga, įskaitant tachografą ir greičio ribotuvą

                        (8)Neigiami veiksniai, įskaitant išmetamuosius teršalus ir degalų ir (arba) alyvos išsiliejimą

                        (9)Papildomi M2 ir M3 kategorijų transporto priemonių patikrinimo elementai

                        (10)Krovinio pritvirtinimas

                        (Pasirinkimas iš sąrašo, galima pasirinkti tik vieną poziciją)

                        Taip

                        Neatitiko reikalavimų?

                        Kiekvienos tikrintos pozicijos tikrinimo rezultatas (transporto priemonė atitiko reikalavimus / neatitiko reikalavimų) True, jei transporto priemonė neatitiko reikalavimų

                        (True/False)

                        Taip

                        Išsamūs patikrintos pozicijos duomenys

                        (Jei transporto priemonė reikalavimų neatitiko, šis kiekvienos tikrintos pozicijos skirsnis kartojamas kiekvienam nustatytam trūkumui.)

                        Ne (Tik jei transporto priemonė neatitiko reikalavimų, tačiau daugiau duomenų įrašyti nebūtina.)

                        Reason for failure

                        Kiekvieną kartą, kai Checked item = Failed, reikia apibūdinti trūkumą, kaip nustatyta Direktyvos 2014/47/ES II priede.

                        Pozicijų sąrašas:

                        0.1.a TRANSPORTO PRIEMONĖS IDENTIFIKAVIMO DUOMENYS > Valstybinio numerio ženklai (jei reikia pagal reikalavimus) > Nėra numerio ženklo (-ų) arba jis (jie) netvirtai pritvirtintas (-i) ir gali nukristi;

                        1.1.1.a STABDYMO ĮRANGA > Mechaninė būklė ir veikimas > Darbinio stabdžio pedalo ir (arba) rankinės svirties ašis > Per didelė ašies įvarža;

                        6.2.5.a.1 VAŽIUOKLĖ IR PRIE VAŽIUOKLĖS TVIRTINAMI MAZGAI > Kabina ir kėbulas > Vairuotojo sėdynė > Yra sėdynės konstrukcijos defektų;

                        ir t. t.

                        (Pasirinkimas iš sąrašo, galima pasirinkti tik vieną poziciją; jei trūkumų daugiau nei vienas, šis poskyris kartojamas kiekvienam trūkumui)

                        Trūkumo vertinimas nenurodytas, jis žinomas pagal Direktyvos 2014/47/ES II priedą.

                        SVARBU. II priede kai kurios trūkumų priežastys nesunumeruotos, t. y. 6.2.5.a turi dvi galimybes, kad būtų aišku, apie kurią galimybę kalbama, sistemoje jos numeruojamos 1 ir 2.

                        Taip

                        Rectified?

                        Ar trūkumas pašalintas patikrinimą atlikusioje valstybėje narėje? True = Yes

                        (True/False)

                        Ne

                        Patikrinimo rezultatas

                        Taip

                        Result of inspection

                        Patikrinimo kelyje rezultatas (transporto priemonė atitiko reikalavimus / neatitiko reikalavimų) True, jeigu atitiko.

                        (True/False)

                        Taip

                        Prohibition or Restriction

                        Draudimas arba apribojimas naudoti transporto priemonę, kuri turi pavojingų trūkumų.

                        (True/False)

                        Taip

                        PTI Requested?

                        Ar patikrinimą atlikusi valstybė narė prašo, kad registracijos valstybė narė atliktų periodinę techninę apžiūrą? True = Yes

                        (True/False)

                        Taip

                        Pranešimo apie patikrinimą kelyje gavimo patvirtinimas

                        (Siunčiamas automatiškai)

                        Privaloma

                        Status Code

                        Gavimo patvirtinimo būsenos kodas.

                        (Pasirinkimas iš sąrašo, galima pasirinkti tik vieną poziciją)

                        Taip

                        Status Message

                        Papildomos pastabos apie būsenos kodą.

                        (Tekstas)

                        Ne


title: KOMISIJOS ĮGYVENDINIMO REGLAMENTAS (ES) …/... dėl elektroninių sistemų, skirtų informacijos mainams vykdyti ir tai informacijai saugoti vadovaujantis Sąjungos muitinės kodeksu, kūrimo, priežiūros ir naudojimo techninių priemonių

text:
KOMISIJOS ĮGYVENDINIMO REGLAMENTAS (ES) …/...

               2017 11 14

               dėl elektroninių sistemų, skirtų informacijos mainams vykdyti ir tai informacijai saugoti vadovaujantis Sąjungos muitinės kodeksu, kūrimo, priežiūros ir naudojimo techninių priemonių

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas
                  1
               , ypač į jo 8 straipsnio 1 dalies b punktą ir 17 straipsnį,

               kadangi:

               (1)Reglamento (ES) Nr. 952/2013 (toliau – Kodeksas) 6 straipsnio 1 dalyje reikalaujama, kad visi informacijos, pavyzdžiui, deklaracijų, prašymų ar sprendimų mainai tarp muitinių tarpusavyje ir tarp ekonominės veiklos vykdytojų ir muitinių, taip pat tokios informacijos saugojimas, kaip reikalaujama pagal muitų teisės aktus, būtų vykdomi naudojantis elektroninėmis duomenų apdorojimo priemonėmis;

               (2)Komisijos įgyvendinimo sprendimu (ES) 2016/578
                  2
                nustatyta darbo programa, kurią įgyvendinant diegiamos Kodeksui taikyti reikalingos elektroninės sistemos, kurias reikia sukurti vykdant to įgyvendinimo sprendimo priedo II skirsnyje išvardytus projektus;

               (3)reikėtų nurodyti elektroninių sistemų veikimui svarbias technines priemones, pavyzdžiui, šių sistemų kūrimo, testavimo ir diegimo priemones, taip pat jų priežiūros ir keitimo priemones. Dar reikėtų nurodyti priemones, susijusias su duomenų apsauga, duomenų atnaujinimu, duomenų tvarkymo apribojimais ir sistemų nuosavybe bei saugumu;

               (4)siekiant apsaugoti Sąjungos, valstybių narių ir ekonominės veiklos vykdytojų teises bei interesus, svarbu nustatyti procedūrines taisykles ir numatyti alternatyvius sprendimus, taikytinus laikinai sutrikus elektroninių sistemų veikimui;

               (5)Muitinės sprendimų sistema, sukurta įgyvendinus Įgyvendinimo sprendime (ES) 2016/578 nurodytą SMK muitinės sprendimų sistemos projektą, diegiama siekiant suderinti procesus, susijusius su prašymo priimti muitinės sprendimą pateikimu, sprendimo priėmimu ir sprendimo valdymu visoje Sąjungoje naudojantis tik elektroninėmis duomenų apdorojimo priemonėmis. Todėl reikia nustatyti tos elektroninės sistemos taikymo tvarką reglamentuojančias taisykles. Sistemos taikymo sritį reikėtų nustatyti atsižvelgiant į muitinės sprendimus, dėl kurių reikia teikti prašymus, juos priimti ir valdyti naudojantis ta sistema. Reikėtų nustatyti išsamias taisykles, taikomas sistemos bendriesiems komponentams (ES verslininkų portalui, centrinei muitinės sprendimų valdymo sistemai ir klientų duomenų tvarkymo paslaugoms) ir nacionaliniams komponentams (nacionaliniam verslininkų portalui ir nacionalinei muitinės sprendimų valdymo sistemai) nurodant jų funkcijas ir tarpusavio sąsajas;

               (6)dar reikia nustatyti taisykles, taikytinas duomenims, susijusiems su leidimais, kurie jau yra saugomi veikiančiose elektroninėse sistemose, pavyzdžiui, reguliariųjų laivybos linijų sistemoje, ir nacionalinėse sistemose ir kurie turi būti perkelti į Muitinės sprendimų sistemą;

               (7)Vienodo vartotojų valdymo ir skaitmeninio parašo sistemos, sukurtos įgyvendinus Įgyvendinimo sprendime (ES) 2016/578 nurodytą Tiesioginės verslininkų prieigos prie Europos informacinių sistemų (Vienodo vartotojų valdymo ir skaitmeninio parašo) projektą, paskirtis – valdyti ekonominės veiklos vykdytojų ir kitų naudotojų tapatybės nustatymo ir prieigos kontrolės procesą. Reikia nustatyti išsamias taisykles, susijusias su sistemos taikymo sritimi ir savybėmis, apibrėžiant skirtingus sistemos komponentus (bendruosius ir nacionalinius komponentus), jų funkcijas ir tarpusavio sąsajas. Tačiau kol kas skaitmeninio parašo funkcija dar nėra vykdoma kaip Vienodo vartotojų valdymo ir skaitmeninio parašo sistemos funkcijų dalis. Todėl šiame reglamente nebuvo galima nustatyti išsamių su šia funkcija susijusių taisyklių;

               (8)šiame reglamente paisoma pagrindinių teisių ir laikomasi principų, pripažintų Europos Sąjungos pagrindinių teisių chartijoje, visų pirma teisės į asmens duomenų apsaugą. Jei, taikant muitų teisės aktus, elektroninėse sistemose reikia apdoroti asmens duomenis, jie turi būti tvarkomi vadovaujantis Europos Parlamento ir Tarybos reglamentu (ES) 2016/679
                  3
                ir Europos Parlamento ir Tarybos reglamentu (ES) Nr. 45/2001
                  4
               . Elektroninėse sistemose gali būti apdorojami tik Komisijos deleguotojo reglamento (ES) 2015/2446
                  5
                A priedo punkte „3 grupė. Šalys“ ir 12-01 priede nurodyti ekonominės veiklos vykdytojų ir asmenų, kurie nėra ekonominės veiklos vykdytojai, asmens duomenys;

               (9)šiame įgyvendinimo reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

               I skyrius

               Bendrosios nuostatos

               1 straipsnis

               Taikymo sritis

               Šis reglamentas taikomas šioms elektroninėms sistemoms:

               a)
                     Muitinės sprendimų sistemai, sukurtai įgyvendinus Įgyvendinimo sprendimo (ES) 2016/578 priede nurodytą SMK muitinės sprendimų sistemos projektą;

               b)
                     Vienodo vartotojų valdymo ir skaitmeninio parašo sistemai, sukurtai įgyvendinus Įgyvendinimo sprendimo (ES) 2016/578 priede nurodytą Tiesioginės verslininkų prieigos prie Europos informacinių sistemų (Vienodo vartotojų valdymo ir skaitmeninio parašo) projektą.

               2 straipsnis

               Terminų apibrėžtys

               Šiame reglamente vartojamų terminų apibrėžtys:

               1)
                     bendrasis komponentas – Sąjungos lygmeniu sukurtas elektroninių sistemų komponentas, kuriuo gali naudotis visos valstybės narės;

               2)
                     nacionalinis komponentas – nacionaliniu lygmeniu sukurtas elektroninių sistemų komponentas, kuriuo gali naudotis valstybė narė, sukūrusi tokį komponentą.

               3 straipsnis

               Už informaciją apie elektronines sistemas atsakingi asmenys ryšiams

               Kad būtų galima keistis informacija, siekiant užtikrinti elektroninių sistemų koordinuotą kūrimą, eksploatavimą ir priežiūrą, Komisija ir valstybės narės paskiria asmenis ryšiams, atsakingus už informaciją apie kiekvieną elektroninę sistemą. Jos viena kitai perduoda tų asmenų ryšiams duomenis.

               Komisija ir valstybės narės nedelsdamos informuoja viena kitą apie bet kokius tų asmenų ryšiams duomenų pasikeitimus.

               II skyrius

               Muitinės sprendimų sistema

               4 straipsnis

               Muitinės sprendimų sistemos objektas ir struktūra

               1.
                     Muitinės sprendimų sistema (MSS) sudaro sąlygas komunikacijai tarp Komisijos, valstybių narių, ekonominės veiklos vykdytojų ir asmenų, kurie nėra ekonominės veiklos vykdytojai, teikiant ir apdorojant 5 straipsnio 1 dalyje nurodytus prašymus ir leidimus, taip pat valdant su leidimais susijusius sprendimus, visų pirma dėl jų dalinio pakeitimo, atšaukimo, pripažinimo negaliojančiais ir galiojimo sustabdymo.

               2.
                     MSS sudaro trys bendrieji komponentai:

               a) ES verslininkų portalas;

               b) centrinė muitinės sprendimų valdymo sistema (toliau – centrinė MSVS);

               c) klientų duomenų tvarkymo paslaugos.

               3.
                     Valstybės narės gali sukurti šiuos nacionalinius komponentus:

               a) nacionalinį verslininkų portalą;

               b) nacionalinę muitinės sprendimų valdymo sistemą (toliau – nacionalinė MSVS).

               5 straipsnis

               MSS naudojimas

               1.
                     MSS naudojama šiais tikslais: pateikti ir apdoroti prašymus suteikti toliau išvardytus leidimus, taip pat valdyti sprendimus, susijusius su prašymais ar leidimais:

               a)
                     leidimą supaprastintu būdu nustatyti sumas, kurios yra prekių muitinės vertės dalis, nurodytą Kodekso 73 straipsnyje;

               b)
                     leidimą pateikti bendrąją garantiją, įskaitant galimą jos dydžio sumažinimą arba atleidimą nuo pareigos ją pateikti, nurodytą Kodekso 95 straipsnyje;

               c)
                     leidimą atidėti mokėtino muito mokėjimą, jei leidimas nesuteikiamas dėl vienintelės operacijos, nurodytą Kodekso 110 straipsnyje;

               d)
                     leidimą turėti laikinojo saugojimo sandėlį, nurodytą Kodekso 148 straipsnyje;

               e)
                     leidimą steigti reguliariąsias laivybos linijas, nurodytą Komisijos deleguotojo reglamento (ES) 2015/2446 120 straipsnyje;

               f)
                     leidimą naudotis įgaliotojo išdavėjo statusu, nurodytą Komisijos deleguotojo reglamento (ES) 2015/2446 128 straipsnyje;

               g)
                     leidimą reguliariai naudotis supaprastinta deklaracija, nurodytą Kodekso 166 straipsnio 2 dalyje;

               h)
                     leidimą atlikti centralizuotą muitinį įforminimą, nurodytą Kodekso 179 straipsnyje;

               i)
                     leidimą pateikti muitinės deklaraciją (taip pat ir eksporto procedūros atveju) įtraukimo į deklaranto tvarkomus apskaitos registrus būdu, nurodytą Kodekso 182 straipsnyje;

               j)
                     leidimą naudotis savikontrole, nurodytą Kodekso 185 straipsnyje;

               k)
                     leidimą naudotis įgaliotojo bananų svėrėjo statusu, nurodytą Komisijos deleguotojo reglamento (ES) 2015/2446 155 straipsnyje;

               l)
                     leidimą taikyti laikinojo įvežimo perdirbti procedūrą, nurodytą Kodekso 211 straipsnio 1 dalies a punkte;

               m)
                     leidimą taikyti laikinojo išvežimo perdirbti procedūrą, nurodytą Kodekso 211 straipsnio 1 dalies a punkte;

               n)
                     leidimą taikyti galutinio vartojimo procedūrą, nurodytą Kodekso 211 straipsnio 1 dalies a punkte;

               o)
                     leidimą taikyti laikinojo įvežimo procedūrą, nurodytą Kodekso 211 straipsnio 1 dalies a punkte;

               p)
                     leidimą naudoti sandėlius prekių muitiniam sandėliavimui, nurodytą Kodekso 211 straipsnio 1 dalies b punkte;

               q)
                     leidimą naudotis įgaliotojo gavėjo TIR operacijoms statusu,  nurodytą Kodekso 230 straipsnyje;

               r)
                     leidimą naudotis įgaliotojo siuntėjo statusu įforminant Sąjungos tranzito procedūrą, nurodytą Kodekso 233 straipsnio 4 dalies a punkte;

               s)
                     leidimą naudotis įgaliotojo gavėjo statusu įforminant Sąjungos tranzito procedūrą, nurodytą Kodekso 233 straipsnio 4 dalies b punkte;

               t)
                     leidimą naudoti specialias plombas, nurodytą Kodekso 233 straipsnio 4 dalies c punkte;

               u)
                     leidimą naudoti tranzito deklaraciją, kurioje pateikiama mažiau duomenų, nurodytą Kodekso 233 straipsnio 4 dalies d punkte;

               v)
                     leidimą naudoti elektroninį transporto dokumentą kaip muitinės deklaraciją, nurodytą Kodekso 233 straipsnio 4 dalies e punkte.

               2.
                     MSS bendrieji komponentai naudojami 1 dalyje nurodytiems prašymams ir leidimams teikti ir apdoroti, taip pat su tais prašymais ir leidimais susijusiems sprendimams valdyti, kai tie leidimai arba sprendimai gali daryti poveikį daugiau nei vienoje valstybėje narėje.

               3.
                     Valstybė narė gali nuspręsti, kad MSS bendrieji komponentai gali būti naudojami 1 dalyje nurodytiems prašymams ir leidimams teikti ir apdoroti, taip pat su tais prašymais ir leidimais susijusiems sprendimams valdyti, kai tie leidimai arba sprendimai daro poveikį tik toje valstybėje narėje.

               4.
                     MSS nenaudojama kitiems, nei išvardyti 1 dalyje, prašymams, leidimams arba sprendimams.

               6 straipsnis

               Tapatybės nustatymas ir prieiga prie MSS

               1.
                     Ekonominės veiklos vykdytojų ir asmenų, kurie nėra ekonominės veiklos vykdytojai, tapatybės nustatymas ir prieigos kontrolė, susiję su prieiga prie MSS bendrųjų komponentų, atliekami naudojantis 14 straipsnyje nurodyta Vienodo vartotojų valdymo ir skaitmeninio parašo sistema.

               2.
                     Valstybių narių pareigūnų tapatybės nustatymas ir prieigos kontrolė, susiję su prieiga prie MSS bendrųjų komponentų, atliekami naudojantis Komisijos teikiamomis tinklo paslaugomis.

               3.
                     Komisijos darbuotojų tapatybės nustatymas ir prieigos kontrolė, susiję su prieiga prie MSS bendrųjų komponentų, atliekami naudojantis Vienodo vartotojų valdymo ir skaitmeninio parašo sistema arba Komisijos teikiamomis tinklo paslaugomis.

               7 straipsnis

               ES verslininkų portalas

               1.
                     Ekonominės veiklos vykdytojai ir asmenys, kurie nėra ekonominės veiklos vykdytojai, prie MSS gali prisijungti per ES verslininkų portalą.

               2.
                     ES verslininkų portalas sąveikauja su centrine MSVS ir nacionalinėmis MSVS, jei valstybės narės jas yra sukūrusios.

               3.
                     ES verslininkų portalas naudojamas 5 straipsnio 1 dalyje nurodytiems prašymams ir leidimams teikti ir apdoroti, taip pat su tais prašymais ir leidimais susijusiems sprendimams valdyti, kai tie leidimai arba sprendimai gali daryti poveikį daugiau nei vienoje valstybėje narėje.

               4.
                     Valstybė narė gali nuspręsti, kad ES verslininkų portalas gali būti naudojamas 5 straipsnio 1 dalyje nurodytiems prašymams ir leidimams teikti ir apdoroti, taip pat su tais prašymais ir leidimais susijusiems sprendimams valdyti, kai tie leidimai arba sprendimai daro poveikį tik toje valstybėje narėje.

               Jei valstybė narė nusprendžia ES verslininkų portalą naudoti leidimams arba sprendimams, kurie daro poveikį tik toje valstybėje narėje, ji apie tai informuoja Komisiją.

               8 straipsnis

               Centrinė muitinės sprendimų valdymo sistema

               1.
                     Valstybių narių muitinės centrinę MSVS naudoja 5 straipsnio 1 dalyje nurodytiems prašymams arba leidimams apdoroti, taip pat su tais prašymais ir leidimais susijusiems sprendimams valdyti, suteikdamos valstybėms narėms galimybę patikrinti, ar tenkinamos prašymų ir sprendimų priėmimo sąlygos.

               2.
                     Centrinė MSVS sąveikauja su ES verslininkų portalu, klientų duomenų tvarkymo paslaugomis ir nacionalinėmis MSVS, jei valstybės narės jas yra sukūrusios.

               9 straipsnis

               Muitinių tarpusavio konsultacijos naudojantis MSS

               Valstybės narės muitinė naudojasi centrine MSVS, kai jai reikia pasikonsultuoti su kitos valstybės narės muitine prieš priimant sprendimą, susijusį su 5 straipsnio 1 dalyje nurodytais prašymais arba leidimais.

               10 straipsnis

               Klientų duomenų tvarkymo paslaugos

               Klientų duomenų tvarkymo paslaugomis naudojamasi centralizuotai saugoti duomenims, kurie susiję su 5 straipsnio 1 dalyje nurodytais leidimais, taip pat su tais leidimais susijusiais sprendimais, be to, jas teikiant sudaromos sąlygos kitų elektroninių sistemų, sukurtų vadovaujantis Kodekso 16 straipsniu, priemonėmis ieškoti informacijos apie tuos leidimus, kopijuoti jų duomenis ir gauti jų galiojimo patvirtinimą.

               11 straipsnis

               Nacionalinis verslininkų portalas

               1.
                     Ekonominės veiklos vykdytojai ir asmenys, kurie nėra ekonominės veiklos vykdytojai,  prie MSS taip pat gali prisijungti per nacionalinį verslininkų portalą, jeigu jis sukurtas.

               2.
                     Apdorojant prašymus ir leidimus, nurodytus 5 straipsnio 1 dalyje, taip pat valdant su tais prašymais ir leidimais susijusius sprendimus, kai tie leidimai arba sprendimai gali daryti poveikį daugiau nei vienoje valstybėje narėje, ekonominės veiklos vykdytojai ir asmenys, kurie nėra ekonominės veiklos vykdytojai, gali pasirinkti, ar naudotis nacionaliniu verslininkų portalu, jei jis sukurtas, ar ES verslininkų portalu.

               3.
                     Nacionalinis verslininkų portalas sąveikauja su nacionaline MSVS, jei ji sukurta.

               4.
                     Jei valstybė narė sukuria nacionalinį verslininkų portalą, ji apie tai informuoja Komisiją.

               12 straipsnis

               Nacionalinė muitinės sprendimų valdymo sistema

               1.
                     Valstybės narės muitinė tos valstybės narės sukurtą nacionalinę MSVS naudoja 5 straipsnio 1 dalyje nurodytiems prašymams ir leidimams apdoroti, taip pat su tais prašymais ir leidimais susijusiems sprendimams valdyti, tikrindama, ar tenkinamos prašymų ir sprendimų priėmimo sąlygos.

               2.
                     Nacionalinė MSVS sąveikauja su centrine MSVS, kai vykdomos muitinių tarpusavio konsultacijos, nurodytos 9 straipsnyje.

               13 straipsnis

               Duomenų, susijusių su leidimais, perkėlimas į MSS

               1.
                     Duomenys, susiję su 5 straipsnio 1 dalyje nurodytais leidimais, perkeliami į MSS ir saugomi joje, jei tie leidimai buvo suteikti nuo 2016 m. gegužės 1 d. arba pagal Komisijos įgyvendinimo reglamento (ES) 2015/2447
                  6
                346 straipsnį, gali daryti poveikį daugiau nei vienoje valstybėje narėje ir galioja duomenų perkėlimo dieną. Duomenys turi būti perkelti ne vėliau kaip 2019 m. gegužės 1 d.

               Valstybė narė gali nuspręsti pirmą pastraipą taikyti ir tiems 5 straipsnio 1 dalyje nurodytiems leidimams, kurie daro poveikį tik toje valstybėje narėje.

               2.
                     Muitinės užtikrina, kad duomenys, kurie turi būti perkelti pagal 1 dalį, atitiktų Deleguotojo reglamento (ES) 2015/2446 A priede ir Komisijos įgyvendinimo reglamento (ES) 2015/2447 A priede nustatytus duomenų reikalavimus. Šiuo tikslu jos gali prašyti leidimo turėtoją pateikti reikiamą informaciją.

               III skyrius

               Vienodo vartotojų valdymo ir skaitmeninio parašo sistema

               14 straipsnis

               Vienodo vartotojų valdymo ir skaitmeninio parašo sistemos objektas ir struktūra

               1.
                     Vienodo vartotojų valdymo ir skaitmeninio parašo sistema sudaro sąlygas komunikacijai tarp Komisijos ir valstybių narių tapatybės ir prieigos valdymo sistemų, nurodytų 18 straipsnyje, teikiant ekonominės veiklos vykdytojams ir asmenims, kurie nėra ekonominės veiklos vykdytojai, ir Komisijos darbuotojams saugią sankcionuotą prieigą prie elektroninių sistemų.

               2.
                     Vienodo vartotojų valdymo ir skaitmeninio parašo sistemą sudaro šie bendrieji komponentai:

               a) prieigos valdymo sistema;

               b) administravimo valdymo sistema.

               3.
                     Valstybė narė tapatybės ir prieigos valdymo sistemą sukuria kaip nacionalinį Vienodo vartotojų valdymo ir skaitmeninio parašo sistemos komponentą.

               15 straipsnis

               Vienodo vartotojų valdymo ir skaitmeninio parašo sistemos naudojimas

               Vienodo vartotojų valdymo ir skaitmeninio parašo sistema naudojama šių subjektų tapatybei nustatyti ir prieigos kontrolei užtikrinti:

               a) ekonominės veiklos vykdytojų ir asmenų, kurie nėra ekonominės veiklos vykdytojai, kad jie gautų prieigą prie MSS bendrųjų komponentų;

               b) Komisijos darbuotojų, kad jie gautų prieigą prie MSS bendrųjų komponentų ir galėtų atlikti Vienodo vartotojų valdymo ir skaitmeninio parašo sistemos priežiūrą ir ją valdyti.

               16 straipsnis

               Prieigos valdymo sistema

               Komisija sukuria prieigos valdymo sistemą, kurios priemonėmis būtų galima gauti patvirtinimą, kad tenkintini ekonominės veiklos vykdytojų ir asmenų, kurie nėra ekonominės veiklos vykdytojai, prašymai gauti prieigą, pateikti per Vienodo vartotojų valdymo ir skaitmeninio parašo sistemą, sąveikaujančią su valstybių narių tapatybės ir prieigos valdymo sistemomis, nurodytomis 18 straipsnyje.

               17 straipsnis

               Administravimo valdymo sistema

               Komisija sukuria administravimo valdymo sistemą, kurios priemonėmis tvarkomos tapatybės nustatymo ir autorizavimo taisyklės, pagal kurias patvirtinama, kad pagal ekonominės veiklos vykdytojų ir asmenų, kurie nėra ekonominės veiklos vykdytojai, identifikavimo duomenis jiems suteiktina prieiga prie elektroninių sistemų.

               18 straipsnis

               Valstybių narių tapatybės ir prieigos valdymo sistemos

               Valstybės narės sukuria tapatybės ir prieigos valdymo sistemą siekdamos užtikrinti:

               a) saugų ekonominės veiklos vykdytojų ir asmenų, kurie nėra ekonominės veiklos vykdytojai, identifikavimo duomenų registravimą ir saugojimą;

               b) saugius ekonominės veiklos vykdytojų ir asmenų, kurie nėra ekonominės veiklos vykdytojai, pasirašytų ir koduotų identifikavimo duomenų mainus.

               IV skyrius

               Elektroninių sistemų veikimas ir mokymas jomis naudotis

               19 straipsnis

               Elektroninių sistemų kūrimas, testavimas, diegimas ir valdymas

               1.
                     Bendruosius komponentus kuria, testuoja, diegia ir valdo Komisija. Nacionalinius komponentus kuria, testuoja, diegia ir valdo valstybės narės.

               2.
                     Valstybės narės užtikrina nacionalinių komponentų sąveikumą su bendraisiais komponentais.

               20 straipsnis

               Elektroninių sistemų priežiūra ir pakeitimai

               1.
                     Komisija atlieka bendrųjų komponentų priežiūrą, o valstybės narės – savo nacionalinių komponentų priežiūrą.

               2.
                     Komisija ir valstybės narės užtikrina nepertraukiamą elektroninių sistemų veikimą.

               3.
                     Komisija gali keisti elektroninių sistemų bendruosius komponentus, siekdama pašalinti triktis, pridėti naujų funkcijų arba pakeisti esamas.

               4.
                     Komisija informuoja valstybes nares apie bendrųjų komponentų pakeitimus ir atnaujinimus.

               5.
                     Valstybės narės informuoja Komisiją apie nacionalinių komponentų pakeitimus ir atnaujinimus, galinčius turėti įtakos bendrųjų komponentų veikimui.

               6.
                     Komisija ir valstybės narės viešai skelbia informaciją apie elektroninių sistemų pakeitimus ir atnaujinimus, atliekamus pagal 4 ir 5 dalis.

               21 straipsnis

               Laikinas elektroninių sistemų veikimo sutrikimas

               1.
                     Jei laikinai sutrinka elektroninių sistemų veikimas, kaip nurodyta Kodekso 6 straipsnio 3 dalies b punkte, ekonominės veiklos vykdytojai ir asmenys, kurie nėra ekonominės veiklos vykdytojai, informaciją, reikalingą atitinkamiems formalumams atlikti, pateikia naudodamiesi valstybių narių nustatytomis priemonėmis, įskaitant ne elektronines duomenų apdorojimo priemones.

               2.
                     Muitinės užtikrina, kad pagal 1 dalį pateikta informacija į atitinkamas elektronines sistemas būtų įvesta per 7 dienas nuo tada, kai atitinkamomis elektroninėmis sistemomis vėl galima naudotis.

               3.
                     Komisija ir valstybės narės informuoja viena kitą apie negalėjimą naudotis elektroninėmis sistemomis dėl laikino jų veikimo sutrikimo.

               22 straipsnis

               Parama mokymui, kaip naudotis bendraisiais komponentais ir suprasti, kaip jie veikia

               Komisija teikia paramą valstybėms narėms suteikdama tinkamą mokymo medžiagą, kaip naudotis elektroninių sistemų bendraisiais komponentais ir suprasti, kaip jie veikia.

               V skyrius

               Duomenų apsauga, duomenų tvarkymas ir elektroninių sistemų nuosavybė ir saugumas

               23 straipsnis

               Asmens duomenų apsauga

               1.
                     Elektroninėse sistemose užregistruoti asmens duomenys tvarkomi siekiant įgyvendinti muitų teisės aktus ir atsižvelgiant į konkrečius kiekvienos elektroninės sistemos tikslus, nustatytus atitinkamai 4 straipsnio 1 dalyje ir 14 straipsnio 1 dalyje.

               2.
                     Nacionalinės priežiūros institucijos, atsakingos už asmens duomenų apsaugą, ir Europos duomenų apsaugos priežiūros pareigūnas bendradarbiauja, kad užtikrintų koordinuotą elektroninėse sistemose užregistruotų asmens duomenų tvarkymo priežiūrą.

               24 straipsnis

               Elektroninėse sistemose užregistruotų duomenų atnaujinimas

               Valstybės narės užtikrina, kad nacionaliniu lygmeniu užregistruoti duomenys atitiktų bendruosiuose komponentuose užregistruotus duomenis ir kad jie būtų nuolat atnaujinami.

               25 straipsnis

               Prieigos prie duomenų ir jų tvarkymo apribojimai

               1.
                     Naudotis prieiga prie duomenų, kuriuos elektroninių sistemų bendruosiuose komponentuose užregistravo valstybė narė, arba juos tvarkyti gali tik ta valstybė narė. Naudotis prieiga prie duomenų ir juos tvarkyti gali ir kita valstybė narė, jei ji dalyvauja apdorojant prašymą arba valdant sprendimą, su kuriuo duomenys susiję, taip pat jeigu su ja konsultuojamasi pagal 9 straipsnį.

               2.
                     Naudotis prieiga prie duomenų, kuriuos elektroninių sistemų bendruosiuose komponentuose užregistravo ekonominės veiklos vykdytojas arba asmuo, kuris nėra ekonominės veiklos vykdytojas, arba juos tvarkyti gali tik tas ekonominės veiklos vykdytojas arba tas asmuo. Naudotis prieiga prie duomenų ir juos tvarkyti gali ir valstybė narė, kuri dalyvauja apdorojant prašymą arba valdant sprendimą, su kuriuo duomenys susiję, taip pat jeigu su ja konsultuojamasi pagal 9 straipsnį.

               26 straipsnis

               Sistemos nuosavybė

               1.
                     Komisija yra bendrųjų komponentų sistemos savininkė.

               2.
                     Valstybės narės yra nacionalinių komponentų sistemos savininkės.

               27 straipsnis

               Sistemos saugumas

               1.
                     Komisija užtikrina bendrųjų komponentų saugumą. Valstybės narės užtikrina nacionalinių komponentų saugumą.

               Tuo tikslu Komisija ir valstybės narės imasi bent tokių priemonių, kurios būtinos siekiant:

               (a)užkirsti kelią neįgaliotiems asmenims turėti prieigą prie duomenims apdoroti naudojamos įrangos;

               (b)užkirsti kelią neįgaliotiems asmenims įvesti duomenis, su jais susipažinti, juos keisti arba pašalinti;

               (c)išaiškinti bet kurią a ir b punktuose nurodytą veiklą.

               2.
                     Komisija ir valstybės narės informuoja viena kitą apie bet kokią veiklą, kuri gali būti faktinio arba įtariamo elektroninių sistemų saugumo pažeidimo priežastis.

               VI skyrius

               Baigiamosios nuostatos

               28 straipsnis

               Elektroninių sistemų vertinimas

               Komisija ir valstybės narės atlieka komponentų, už kuriuos jos atsako, vertinimą ir visų pirma analizuoja komponentų saugumą ir vientisumą ir tų komponentų priemonėmis apdorotų duomenų konfidencialumą.

               Komisija ir valstybės narės informuoja viena kitą apie vertinimo rezultatus.

               29 straipsnis

               Įsigaliojimas

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2017 11 14

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 269, 2013 10 10, p. 1.

                     (2)

                        2016 m. balandžio 11 d. Komisijos įgyvendinimo sprendimas (ES) 2016/578, kuriuo nustatoma darbo programa, susijusi su Sąjungos muitinės kodekse numatytų elektroninių sistemų kūrimu ir diegimu (OL L 99, 2016 4 15, p. 6).

                     (3)

                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL L 119, 2016 5 4, p. 1).

                     (4)

                        2000 m. gruodžio 18 d. Europos Parlamento ir Tarybos reglamentas (ES) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

                     (5)

                        2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015 12 29, p. 1).

                     (6)

                        2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).


title: KOMISIJOS ĮGYVENDINIMO REGLAMENTAS (ES) …/... dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo

text:
KOMISIJOS ĮGYVENDINIMO REGLAMENTAS (ES) …/...

               2017 12 06

               dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012
                  1
               , ypač į jo 497 straipsnio 3 dalį,

               kadangi:

               (1)siekiant išvengti tarptautinių finansų rinkų sutrikdymo ir užtikrinti, kad įstaigos nebūtų baudžiamos taikant joms didesnius nuosavų lėšų reikalavimus, kai vyksta esamų trečiųjų valstybių pagrindinių sandorio šalių pripažinimo procesai, Reglamento (ES) Nr. 575/2013 497 straipsnio 2 dalyje nustatytas pereinamasis laikotarpis, per kurį trečiųjų valstybių pagrindines sandorio šalis, su kuriomis Sąjungoje įsteigtos įstaigos atlieka sandorių tarpuskaitą, tos įstaigos gali laikyti reikalavimus atitinkančiomis pagrindinėmis sandorio šalimis;

               (2)Reglamentu (ES) Nr. 575/2013 iš dalies pakeistos Europos Parlamento ir Tarybos reglamento (ES) Nr. 648/2012
                  2
                nuostatos, susijusios su tam tikrais įvesties duomenimis, naudojamais apskaičiuojant įstaigų nuosavų lėšų reikalavimus trečiųjų valstybių pagrindinių sandorio šalių pozicijoms. Atitinkamai pagal Reglamento (ES) Nr. 648/2012 89 straipsnio 5a dalį reikalaujama, kad tam tikros trečiųjų valstybių pagrindinės sandorio šalys ribotą laikotarpį praneštų apie bendrą pradinės garantinės įmokos, kurią jos gavo iš savo tarpuskaitos narių, sumą. Tas pereinamasis laikotarpis atitinka Reglamento (ES) Nr. 575/2013 497 straipsnio 2 dalyje nustatytą laikotarpį;

               (3)abu pereinamieji laikotarpiai turėjo baigtis 2014 m. birželio 15 d.;

               (4)Reglamento (ES) Nr. 575/2013 497 straipsnio 3 dalimi Komisijai suteikiami įgaliojimai priimti įgyvendinimo aktą, kad išimtinėmis aplinkybėmis pereinamasis laikotarpis, susijęs su nuosavų lėšų reikalavimais, būtų pratęstas šešiems mėnesiams. Tas pratęsimas turėtų galioti ir Reglamento (ES) Nr. 648/2012 89 straipsnio 5a dalyje nustatytiems terminams. Tie pereinamieji laikotarpiai paskutinį kartą buvo pratęsti Komisijos įgyvendinimo reglamentu (ES) 2017/954
                  3
                iki 2017 m. gruodžio 15 d.;

               (5)iš visų trečiosiose valstybėse įsteigtų pagrindinių sandorio šalių, kurios kreipėsi dėl pripažinimo pagal Reglamento (ES) Nr. 648/2012 25 straipsnį, Europos vertybinių popierių ir rinkų institucija pripažino 29 pagrindines sandorio šalis. Iš jų viena pagrindinė sandorio šalis iš Naujosios Zelandijos buvo pripažinta remiantis Komisijos įgyvendinimo sprendimu (ES) 2016/2774
                  4
               . Be to, dar trys pagrindinės sandorio šalys iš Indijos galėjo būti pripažintos remiantis Komisijos įgyvendinimo sprendimu (ES) 2016/2269
                  5
               . Likusios trečiųjų valstybių pagrindinės sandorio šalys vis dar laukia pripažinimo, o jų pripažinimo procesas iki 2017 m. gruodžio 15 d. nebus baigtas. Jeigu pereinamasis laikotarpis nebus pratęstas, Sąjungoje įsteigtos įstaigos (arba jų patronuojamosios įmonės, įsteigtos ne Sąjungoje), kurios turi tų likusių trečiųjų valstybių pagrindinių sandorio šalių pozicijų, bus įpareigotos turėti daug daugiau nuosavų lėšų toms pozicijoms padengti, o dėl to tos įstaigos galėtų nutraukti tiesioginį dalyvavimą tų pagrindinių sandorio šalių veikloje arba bent laikinai galėtų būti nutrauktas tarpuskaitos paslaugų teikimas tų įstaigų klientams, todėl būtų labai sutrikdytos rinkos, kuriose tos pagrindinės sandorio šalys veikia;

               (6)todėl poreikis išvengti rinkų sutrikdymo už Sąjungos ribų, dėl kurio anksčiau jau buvo pratęstas Reglamento (ES) Nr. 575/2013 497 straipsnio 2 dalyje nustatytas pereinamasis laikotarpis, išliktų pasibaigus pratęstam pereinamajam laikotarpiui, nustatytam Įgyvendinimo reglamente (ES) 2017/954. Papildomai pratęsus pereinamąjį laikotarpį Sąjungoje įsteigtos įstaigos (arba jų patronuojamosios įmonės, įsteigtos ne Sąjungoje) galėtų išvengti didelio nuosavų lėšų reikalavimų padidėjimo dėl to, kad neužbaigtas pagrindinių sandorio šalių, patikimai bei prieinamu būdu teikiančių specifinės rūšies tarpuskaitos paslaugas, kurių reikia Sąjungoje įsteigtoms įstaigoms (arba jų patronuojamosioms įmonėms, įsteigtoms ne Sąjungoje), pripažinimo procesas. Todėl pereinamuosius laikotarpius derėtų pratęsti dar šešiems mėnesiams;

               (7)šiame reglamente numatytos priemonės atitinka Europos bankininkystės komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Reglamento (ES) Nr. 575/2013 497 straipsnio 2 dalyje ir Reglamento (ES) Nr. 648/2012 89 straipsnio 5a dalies antroje pastraipoje nurodyti 15 mėnesių trukmės laikotarpiai, paskutinį kartą pratęsti Įgyvendinimo reglamentu (ES) 2017/954, yra pratęsiami dar šešiems mėnesiams iki 2018 m. birželio 15 d.

               2 straipsnis

               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2017 12 06

                     Komisijos vardu

                     Jean-Claude Juncker
                        Pirmininkas
                     Jean-Claude JUNCKER

                     Pirmininkas

                     Jean-Claude Juncker
                        Pirmininkas
                     Jean-Claude JUNCKER

                     (1)

                        OL L 176, 2013 6 27, p. 1.

                     (2)

                        2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).

                     (3)

                        2017 m. birželio 6 d. Komisijos įgyvendinimo reglamentas (ES) 2017/954 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 144, 2017 6 7, p. 14).

                     (4)

                        2016 m. gruodžio 15 d. Komisijos įgyvendinimo sprendimas (ES) 2016/2274 dėl pagrindinėms sandorio šalims Naujojoje Zelandijoje taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 54).

                     (5)

                        2016 m. gruodžio 15 d. Komisijos įgyvendinimo sprendimas (ES) 2016/2269 dėl pagrindinėms sandorio šalims Indijoje taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 38).


title: KOMISIJOS ĮGYVENDINIMO REGLAMENTAS (ES) …/... kuriuo dėl prekių lengvatinės kilmės statuso nustatymui Sąjungoje palengvinti skirtų procedūrinių taisyklių iš dalies keičiamas Įgyvendinimo reglamentas (ES) 2015/2447 ir panaikinami reglamentai (EEB) Nr. 3510/80 ir (EB) Nr. 209/2005

text:
KOMISIJOS ĮGYVENDINIMO REGLAMENTAS (ES) …/...

               2018 04 18

               kuriuo dėl prekių lengvatinės kilmės statuso nustatymui Sąjungoje palengvinti skirtų procedūrinių taisyklių iš dalies keičiamas Įgyvendinimo reglamentas (ES) 2015/2447 ir panaikinami reglamentai (EEB) Nr. 3510/80 ir (EB) Nr. 209/2005

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas
                  1
               , ypač į jo 66 straipsnio a punktą,

               kadangi:

               (1)Komisijos įgyvendinimo reglamente (ES) 2015/2447
                  2
                nustatytos, inter alia, Reglamento (ES) Nr. 952/2013 (toliau – Kodeksas) 64 straipsnio 1 dalyje nurodytos procedūrinės taisyklės, skirtos prekių lengvatinės kilmės statuso nustatymui Sąjungoje palengvinti;

               (2)Įgyvendinimo reglamento (ES) 2015/2447 68 straipsnio 1 dalies paskutiniame sakinyje nustatyta, kad to reglamento 2 skirsnio 2–9 poskirsniai, susiję su Sąjungos bendrosios lengvatinių muitų tarifų sistemos (BLS) prekių kilmės taisyklėmis, taikomi mutatis mutandis. Tačiau tik kai kurios šių poskirsnių nuostatos yra susijusios su eksportuotojų registracija ne pagal Sąjungos BLS. Todėl tas nuostatas reikia nurodyti tiksliau. Komisijos pareiga trečiajai šaliai, su kuria Sąjunga yra sudariusi lengvatinį susitarimą, pateikti už registruotojo eksportuotojo užpildyto kilmės dokumento tikrinimą atsakingų muitinių adresus bet kuriuo atveju kyla iš atitinkamo susitarimo nuostatų, todėl ji nebeturėtų būti nustatyta Įgyvendinimo reglamente (ES) 2015/2447. Tame reglamente nustatyta pereinamojo laikotarpio nuostata, kuria neregistruotam eksportuotojui, turinčiam patvirtinto Sąjungos eksportuotojo statusą, laikinai leidžiama pildyti kilmės dokumentą, yra nebeaktuali ir turėtų būti panaikinta. Kad lengvatiniai susitarimai būtų paprastesni ir labiau derėtų tarpusavyje, mažų siuntų, kurios nėra importuojamos prekybos tikslais, atveju neturėtų būti reikalaujama pateikti kilmės dokumentą, kai tokia išimtis leidžiama, bet tiesiogiai nenustatyta lengvatiniame susitarime. Atsižvelgiant į tai, kad yra kitų būdų nustatyti eksportuotojo tapatybę ir kad Sąjungoje parašas neturi įtakos kilmės dokumento teisiniam statusui, neturėtų būti reikalaujama, kad eksportuotojai pasirašytų tokį dokumentą, tais atvejais, kai tai leidžiama, bet tiesiogiai nenustatyta lengvatiniame susitarime;

               (3)Įgyvendinimo reglamento (ES) 2015/2447 69 straipsnyje nustatytos lengvatinės kilmės įrodymų, išduotų arba surašytų ne pagal Sąjungos BLS, pakeitimo taisyklės turėtų būti plačiau taikomos kilmės dokumentams. Be to, reikėtų nurodyti, kokia gali būti išduodamo arba surašomo pakaitinio kilmės dokumento forma;

               (4)turėtų būti nustatytos taisyklės, skirtos perdirbtųjų produktų, gautų iš lengvatinės kilmės statusą turinčių prekių, lengvatinės kilmės statuso nustatymui Sąjungoje palengvinti. Šiomis taisyklėmis siekiama apsaugoti atitinkamus ekonominės veiklos vykdytojus nuo neigiamų ir nenumatytų muitinės prižiūrimo perdirbimo procedūros sujungimo Kodekse su laikinojo įvežimo perdirbti procedūra pasekmių, todėl jos turėtų būti taikomos atgaline data nuo Kodekso taikymo pradžios dienos;

               (5)į Įgyvendinimo reglamento (ES) 2015/2447 80 straipsnio 2 dalį reikėtų įtraukti nuorodą į naują 22–06A priedą, kuriame pateikiama valstybių narių eksportuotojų registracijai REX sistemoje skirta prašymo forma, nes 22–06 priede pateikta forma skirta eksportuotojų registracijai BLS lengvatomis besinaudojančiose šalyse. Taigi į Įgyvendinimo reglamentą (ES) 2015/2447 reikia įtraukti naują 22–06A priedą ir atitinkamai iš dalies pakeisti 22–06 priedą. Įtraukiant naują 22–06A priedą, reikėtų iš dalies pakeisti ir Įgyvendinimo reglamento (ES) 2015/2447 82, 83 ir 86 straipsnius. Atsižvelgiant į tai, kad yra kitų būdų nustatyti eksportuotojo tapatybę ir kad Sąjungoje parašas neturi įtakos dokumento teisiniam statusui, neturėtų būti reikalaujama, kad eksportuotojai pasirašytų Įgyvendinimo reglamento (ES) 2015/2447 92 straipsnyje nurodytą pareiškimą apie prekių kilmę. To straipsnio 1, 2 ir 3 dalys turėtų būti mutatis mutandis taikomos pareiškimams apie prekių kilmę, Sąjungos eksportuotojų surašytiems ne tik Deleguotojo reglamento (ES) 2015/2446 53 straipsnyje nurodytos dvišalės kumuliacijos taikymo tikslais, bet ir prekių, eksportuojamų į Norvegijos, Šveicarijos arba Turkijos BLS lengvatomis besinaudojančią šalį kilmei deklaruoti kumuliacijos su Sąjungos kilmės medžiagomis taikymo tikslais. Todėl Įgyvendinimo reglamento (ES) 2015/2447 92 straipsnis turėtų būti atitinkamai iš dalies pakeistas;

               (6)Įgyvendinimo reglamento (ES) 2015/2447 22–07 priedas turėtų būti iš dalies pakeistas ir jame nustatytas simbolis, kurį eksportuotojas turi nurodyti tuo atveju, kai pareiškimas apie prekių kilmę yra susijęs su Seutos ir Meliljos kilmės produktais; Jis taip pat turėtų būti iš dalies pakeistas, kad jame atsispindėtų nuostata, kad tuo atveju, kai pareiškimas apie prekių kilmę yra susijęs su Sąjungos kilmės produktais, eksportuotojas turi nurodyti kilmę naudodamas simbolį EU;

               (7)Komisijos reglamentas (EEB) Nr. 3510/80
                  3
                yra nebeaktualus, nes jo nuostatos pakeistos Komisijos deleguotojo reglamento (ES) 2015/2446 ir Komisijos įgyvendinimo reglamento (ES) 2015/2447 nuostatomis. Todėl, siekiant teisinio tikrumo ir skaidrumo, tas reglamentas turėtų būti panaikintas;

               (8)Komisijos reglamentu (EB) Nr. 209/2005
                  4
                leidžiama nukrypti nuo Tarybos reglamente (EB) Nr. 1541/98
                  5
                nustatytos pareigos pateikti tekstilės gaminių, priskiriamų Kombinuotosios nomenklatūros XI skyriui, kilmės įrodymą. Reglamentas (EB) Nr. 1541/98 panaikintas Europos Parlamento ir Tarybos reglamentu (ES) Nr. 955/2011
                  6
               . Todėl Reglamentas (EB) Nr. 209/2005 yra nebeaktualus ir, siekiant teisinio tikrumo ir skaidrumo, turėtų būti panaikintas;

               (9)šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Įgyvendinimo reglamentas (ES) 2015/2447 iš dalies keičiamas taip:

               (1)68 straipsnis iš dalies keičiamas taip:

               (a)1 dalies paskutinis sakinys pakeičiamas taip:

               „Šio reglamento 80, 82, 83, 84, 86, 87, 89 ir 91 straipsniai taikomi mutatis mutandis.“;

               (b)2 dalies pirmame sakinyje žodžiai „10 ir 15 straipsniai“ pakeičiami žodžiais „10 straipsnio 1 dalis ir 15 straipsnis“;

               (c)3 ir 5 dalys išbraukiamos;

               (d)įtraukiamos šios naujos 6 ir 7 dalys:

               „6.
                     Kai pagal lengvatinį susitarimą Sąjungai leidžiama kilmės statusą turinčių produktų atveju atleisti nuo reikalavimo pateikti kilmės dokumentą, tas atleidimas taikomas 103 straipsnyje nustatytomis sąlygomis, jei tos sąlygos nenustatytos atitinkamame lengvatiniame susitarime.

               7.
                     Kai pagal lengvatinį susitarimą Sąjungai leidžiama nereikalauti, kad eksportuotojas pasirašytų kilmės dokumentą, tokio parašo nereikalaujama.“;

               (2)69 straipsnis pakeičiamas taip:

               „69 straipsnis

               Kilmės dokumentų, išduotų arba surašytų ne pagal Sąjungos BLS sistemą, pakeitimas

               (Kodekso 64 straipsnio 1 dalis)

               1.Jeigu kilmės statusą turintys produktai, kurių kilmės dokumentas prieš tai išduotas arba surašytas taikant Kodekso 56 straipsnio 2 dalies d arba e punkte nurodytą lengvatinių muitų tarifų priemonę (išskyrus Sąjungos BLS sistemą), dar nebuvo išleisti į laisvą apyvartą ir yra pateikti Sąjungos muitinės įstaigos priežiūrai, pirminis kilmės dokumentas gali būti pakeistas vienu ar keliais pakaitiniais kilmės dokumentais, kad visus tuos produktus ar jų dalį būtų galima išsiųsti į kitą Sąjungos vietą.

               2.1 dalyje nurodytas pakaitinis kilmės dokumentas, kurio forma tokia pati kaip pirminio kilmės dokumento arba pakaitinio pareiškimo apie prekių kilmę ir kuris parengtas mutatis mutandis pagal 101 straipsnį ir 22–20 priedą, gali būti išduotas bet kuriam iš toliau nurodytų subjektų arba jį gali surašyti bet kuris iš toliau nurodytų subjektų:

               a)
                     prekes persiunčiantis patvirtintas arba registruotasis Sąjungos eksportuotojas;

               b)
                     prekių persiuntėjas Sąjungoje, jei bendra kilmės statusą turinčių pirminės siuntos, kurią ketinama skaidyti, produktų vertė neviršija taikytinos ribinės vertės;

               c)
                     prekių persiuntėjas Sąjungoje, jei bendra kilmės statusą turinčių pirminės siuntos, kurią ketinama skaidyti, produktų vertė viršija taikytiną ribinę vertę, o prekių persiuntėjas pirminio kilmės dokumento kopiją prideda prie pakaitinio kilmės dokumento.

               Jei pirminis kilmės dokumentas negali būti pakeistas pagal pirmą pastraipą, pakaitinis kilmės dokumentas, nurodytas 1 dalyje, gali būti EUR.1 judėjimo sertifikatas, kurį gali išduoti prekes prižiūrinti muitinės įstaiga.

               3.Jeigu pakaitinis kilmės dokumentas yra EUR.1 judėjimo sertifikatas, muitinės įstaigos, išduodančios pakaitinį EUR.1 judėjimo sertifikatą, patvirtinimas įrašomas į sertifikato 11 langelį. Sertifikato 4 langelyje pateikti duomenys apie kilmės šalį turi būti tapatūs pirminiame kilmės dokumente pateiktiems tokiems duomenims. 12 langelyje pasirašo persiuntėjas. 12 langelyje sąžiningai pasirašantis persiuntėjas neatsako už pirminio kilmės dokumento įrašų teisingumą.

               Muitinės įstaiga, kurios prašoma išduoti pakaitinį EUR.1 judėjimo sertifikatą, pirminiame kilmės dokumente arba jo priede pažymi siunčiamų produktų svorį, kiekį bei pobūdį, paskirties šalį ir jame nurodo atitinkamo (-ų) pakaitinio (-ų) sertifikato (-ų) serijos numerį (-ius). Pirminį kilmės dokumentą ji saugo ne trumpiau kaip trejus metus.“;

               (3)įterpiamas šis 69a straipsnis:

               „69a straipsnis

               Perdirbtųjų produktų, gautų iš lengvatinės kilmės statusą turinčių prekių, lengvatinė kilmė

               (Kodekso 64 straipsnio 1 dalis)

               1.Jei ne Sąjungos prekėms, kurioms pagal lengvatinį Sąjungos ir trečiųjų šalių susitarimą suteiktas lengvatinės kilmės statusas, įforminama laikinojo įvežimo perdirbti procedūra, laikoma, kad iš jų gauti perdirbtieji produktai, išleidžiami į laisvą apyvartą, turi tokį patį lengvatinės kilmės statusą kaip ir tos prekės.

               2.1 dalis netaikoma nė vienu iš šių atvejų:

               (a)kai perdirbimo operacija atliekama ir su ne Sąjungos prekėmis, nenurodytomis 1 dalyje, įskaitant prekes, kurioms lengvatinės kilmės statusas suteiktas pagal kitą lengvatinį susitarimą;

               (b)kai perdirbtieji produktai yra gauti iš ekvivalentiškų prekių, nurodytų Kodekso 223 straipsnyje;

               (c)kai muitinė pagal Kodekso 258 straipsnį leidžia prekes laikinai reeksportuoti tolesniam perdirbimui.

               3.Jei taikoma 1 dalis, kilmės dokumentas, išduotas arba surašytas dėl prekių, kurioms įforminta laikinojo įvežimo perdirbti procedūra, laikomas kilmės dokumentu, išduotu arba surašytu dėl perdirbtųjų produktų.“;

               (4)80 straipsnis iš dalies keičiamas taip:

               2 dalis pakeičiama taip:

               „2. Gavusios užpildytą 22–06 priede pateiktą prašymo formą, lengvatomis besinaudojančių šalių kompetentingos institucijos eksportuotojui nedelsdamos suteikia registruotojo eksportuotojo kodą ir į REX sistemą įveda minėtą kodą, registracijos duomenis ir registracijos įsigaliojimo pagal 86 straipsnio 4 dalį datą.

               Gavusios užpildytą 22–06A priede pateiktą prašymo formą, valstybių narių muitinės eksportuotojui arba, kai tinkama, prekių persiuntėjui nedelsdamos suteikia registruotojo eksportuotojo kodą ir į REX sistemą įveda registruotojo eksportuotojo kodą, registracijos duomenis ir registracijos įsigaliojimo pagal 86 straipsnio 4 dalį datą.

               Lengvatomis besinaudojančios šalies kompetentingos institucijos arba valstybės narės muitinė informuoja eksportuotoją arba, kai tinkama, prekių persiuntėją apie suteiktą registruotojo eksportuotojo kodą ir registracijos įsigaliojimo datą.“;

               (5)82 straipsnis iš dalies keičiamas taip:

               (a)7 dalis pakeičiama taip:

               „7. Gavusi eksportuotojo sutikimą, kurį šis išreiškia pasirašydamas atitinkamai 22–06 arba 22–06A priede pateiktos formos 6 langelyje, Komisija paviešina šiuos duomenis:

               (a)registruotojo eksportuotojo pavadinimą (vardą, pavardę), nurodytą atitinkamai 22–06 arba 22–06A priede pateiktos formos 1 langelyje;

               (b)registruotojo eksportuotojo įsisteigimo vietos adresą, nurodytą atitinkamai 22–06 arba 22–06A priede pateiktos formos 1 langelyje;

               (c)kontaktinius duomenis, nurodytus atitinkamai 22–06 arba 22–06A priede pateiktos formos 1 ir 2 langeliuose;

               (d)preliminarų prekių, kurios atitinka lengvatinio režimo reikalavimus, aprašymą, įskaitant Suderintos sistemos pozicijų arba skirsnių preliminarų sąrašą, pateiktą atitinkamai 22–06 arba 22–06A priede pateiktos formos 4 langelyje;

               (e)registruotojo eksportuotojo EORI kodą, nurodytą 22–06A priede pateiktos formos 1 langelyje, arba registruotojo eksportuotojo verslininko identifikavimo kodą (TIN), nurodytą 22–06 priede pateiktos formos 1 langelyje;

               (f)tai, ar registruotasis eksportuotojas yra verslininkas, ar gamintojas, kaip nurodyta atitinkamai 22–06 arba 22–06A priede pateiktos formos 3 langelyje.

               Atsisakymas pasirašyti 6 langelyje neturi būti pagrindas atsisakyti registruoti eksportuotoją.“;

               (b)8 dalyje po a punkto įrašomas šis b punktas, o dabartiniai b–e punktai atitinkamai pernumeruojami:

               „b)
                     registruotojo eksportuotojo registracijos datą;“;

               (6)83 straipsnis iš dalies keičiamas taip:

               (a)2 dalyje žodžiai „pridėtame prie 22–06 priede pateikto prašymo“ pakeičiami žodžiais „pridėtame atitinkamai prie 22–06 arba 22–06A priede pateikto prašymo“;

               (b)4 dalyje žodžiai „nurodytų 22–06 priede“ pakeičiami žodžiais „nurodytų atitinkamai 22–06 arba 22–06A priede“;

               (7)86 straipsnio 2 dalyje žodžiai „22–06 priede“ pakeičiami žodžiais „22–06A priede“;

               (8)92 straipsnis iš dalies keičiamas taip:

               (a)3 dalis papildoma šia pastraipa:

               „Nereikalaujama, kad eksportuotojas pasirašytų pareiškimą apie prekių kilmę.“;

               (b)4 dalis pakeičiama taip:

               „4. 1, 2 ir 3 dalys mutatis mutandis taikomos šiems dokumentams:

               a)
                     pareiškimams apie prekių kilmę, surašytiems Sąjungoje Deleguotojo reglamento (ES) 2015/2446 53 straipsnyje numatytos dvišalės kumuliacijos taikymo tikslais;

               b)
                     prekių, eksportuojamų į Norvegijos, Šveicarijos arba Turkijos BLS lengvatomis besinaudojančią šalį kumuliacijos su Sąjungos kilmės medžiagomis taikymo tikslais, pareiškimams apie prekių kilmę.“;

               (9)22–06 priedas pakeičiamas šio reglamento I priedo tekstu;

               (10)po 22–06 priedo įterpiamas naujas 22–06A priedas, išdėstytas šio reglamento II priede;

               (11)22–07 priedo 5 išnaša pakeičiama taip:

               „(5) Nurodoma produktų kilmės šalis. Jei pareiškimas apie prekių kilmę susijęs su Sąjungos kilmės produktais, eksportuotojas turi nurodyti kilmę naudodamas simbolį EU. Jei pareiškimas apie prekių kilmę visiškai arba iš dalies susijęs su Seutos ir Meliljos kilmės produktais, kaip apibrėžta Įgyvendinimo reglamento (ES) 2015/2447 112 straipsnyje, eksportuotojas turi nurodyti kilmę naudodamas simbolį CM.“

               2 straipsnis

               Reglamentas (EEB) Nr. 3510/80 panaikinamas.

               3 straipsnis

               Reglamentas (EB) Nr. 209/2005 panaikinamas.

               4 straipsnis

               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

               1 straipsnio 3 punktas taikomas nuo 2016 m. gegužės 1 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 04 18

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 269, 2013 10 10, p. 1.

                     (2)

                        2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

                     (3)

                        1980 m. gruodžio 23 d. Komisijos reglamentas (EEB) Nr. 3510/80 dėl produktų kilmės sąvokos apibrėžimo, siekiant taikyti tarifines lengvatas, kurias Europos ekonominė bendrija suteikia tam tikriems produktams iš besivystančių šalių (OL L 368, 1980 12 31, p. 1).

                     (4)

                        2005 m. vasario 7 d. Komisijos reglamentas (EB) Nr. 209/2005, nustatantis tekstilės gaminių, kurių kilmės nereikia įrodyti išleidžiant juos į laisvą apyvartą Bendrijoje, sąrašą (OL L 34, 2005 2 8, p. 6).

                     (5)

                        1998 m. liepos 13 d. Tarybos reglamentas (EB) Nr. 1541/98 dėl tam tikrų tekstilės gaminių, klasifikuojamų Kombinuotosios nomenklatūros XI skyriuje ir išleidžiamų į laisvą apyvartą Bendrijoje, kilmės įrodymo ir dėl tokio įrodymo pripažinimo sąlygų (OL L 202, 1998 7 18, p. 11).

                     (6)

                        2011 m. rugsėjo 14 d. Europos Parlamento ir Tarybos reglamentas (ES) Nr. 955/2011, kuriuo panaikinamas Tarybos reglamentas (EB) Nr. 1541/98 dėl tam tikrų tekstilės gaminių, klasifikuojamų Kombinuotosios nomenklatūros XI skyriuje ir išleidžiamų į laisvą apyvartą Bendrijoje, kilmės įrodymo ir dėl tokio įrodymo pripažinimo sąlygų ir kuriuo iš dalies keičiamas Tarybos reglamentas (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (OL L 259, 2011 10 4, p. 5).

    ---documentbreak---

                  LT

                  I PRIEDAS

                  II PRIEDAS

               „22–06 priedas

               Prašymas suteikti registruotojo eksportuotojo statusą,

               suteikiantį galimybę naudotis Europos Sąjungos, Norvegijos, Šveicarijos ir Turkijos (1) bendrosiomis lengvatinių muitų tarifų sistemomis

                        1. Eksportuotojo pavadinimas, tikslus adresas ir šalis, kontaktiniai duomenys, TIN.

                        2. Papildomi kontaktiniai duomenys, įskaitant telefono ir fakso numerius, e. pašto adresą, jei yra (neprivaloma).

                        3. Nurodyti, ar pagrindinė veikla yra gamyba, ar prekyba.

                        4. Preliminarus prekių, kurios atitinka lengvatinio režimo reikalavimus, aprašymas, įskaitant Suderintos sistemos pozicijų (arba skirsnių, kai parduodamos prekės priskiriamos daugiau kaip dvidešimčiai Suderintos sistemos pozicijų) preliminarų sąrašą.

                        5. Eksportuotojo prisiimami įsipareigojimai

                        Toliau pasirašęs asmuo:

                        - pareiškia, kad pirmiau pateikti duomenys yra teisingi;

                        - patvirtina, kad jokia ankstesnė registracija nebuvo panaikinta; priešingu atveju patvirtina, kad padėtis, dėl kurios registracija buvo panaikinta, yra ištaisyta;

                        - įsipareigoja surašyti pareiškimus apie prekių kilmę tik dėl prekių, kurios atitinka lengvatinio režimo reikalavimus ir bendrojoje lengvatų sistemoje toms prekėms nustatytas prekių kilmės taisykles;

                        - įsipareigoja tvarkyti tinkamus lengvatinio režimo reikalavimus atitinkančių prekių gamybos ir tiekimo komercinės apskaitos registrus ir saugoti juos ne mažiau kaip trejus metus nuo kalendorinių metų, kuriais surašytas pareiškimas apie prekių kilmę, pabaigos;

                        - įsipareigoja nedelsdamas pranešti kompetentingai institucijai apie registracijos duomenų pasikeitimus, įvykusius po to, kai gavo registruotojo eksportuotojo kodą;

                        - įsipareigoja bendradarbiauti su kompetentinga institucija;

                        - įsipareigoja sutikti su visais pareiškimų apie prekių kilmę teisingumo patikrinimais, įskaitant apskaitos registrų patikrinimą ir Europos Komisijos ar valstybių narių institucijų, taip pat Norvegijos, Šveicarijos ir Turkijos institucijų vizitus jo patalpose;

                        - įsipareigoja pateikti prašymą panaikinti jo registraciją sistemoje, jeigu jis nebeatitiktų prekių eksporto pagal šią sistemą sąlygų;

                        - įsipareigoja pateikti prašymą panaikinti jo registraciją sistemoje, jeigu jis nebeketintų eksportuoti tokių prekių pagal šią sistemą.

                        __________________________________________________

                        Vieta, data, pasirašyti įgalioto asmens parašas, vardas ir pavardė, pareigos (2)

                        6. Eksportuotojo, susipažinusio su reikiama informacija, išankstinis sutikimas skelbti jo duomenis viešoje interneto svetainėje

                        Toliau pasirašęs asmuo informuojamas, kad šioje deklaracijoje pateikta informacija gali būti paskelbta viešoje interneto svetainėje. Toliau pasirašęs asmuo sutinka, kad ši informacija būtų skelbiama viešoje interneto svetainėje. Toliau pasirašęs asmuo gali atšaukti savo sutikimą skelbti šią informaciją viešoje interneto svetainėje, nusiųsdamas prašymą už registraciją atsakingoms kompetentingoms institucijoms.

                        __________________________________________________

                        Vieta, data, pasirašyti įgalioto asmens parašas, vardas ir pavardė, pareigos (2)

                        7. Tarnybiniam kompetentingos institucijos naudojimui skirtas langelis

                        Pareiškėjas įregistruotas toliau nurodytu numeriu

                        Registracijos numeris ______________________________

                        Registracijos data _______________________________

                        Data, nuo kurios galioja registracija _____________________________

                        Parašas ir antspaudas (2) _______________________________

                        Informacinis pranešimas

                        apie sistemoje laikomų asmens duomenų apsaugą ir tvarkymą

                        1.Europos Komisijai tvarkant šiame prašyme suteikti registruotojo eksportuotojo statusą pateiktus asmens duomenis taikomas Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo. Jei šiame prašyme suteikti registruotojo eksportuotojo statusą pateiktus asmens duomenis tvarko Europos Parlamento ir Tarybos direktyvą 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo įgyvendinančios lengvatomis besinaudojančios šalies arba trečiosios šalies kompetentingos institucijos, taikomos atitinkamos nacionalinės nuostatos, kuriomis įgyvendinama minėta direktyva.

                        2.Prašyme suteikti registruotojo eksportuotojo statusą pateikti asmens duomenys tvarkomi siekiant užtikrinti Sąjungos BLS prekių kilmės taisyklių, nustatytų atitinkamuose Sąjungos teisės aktuose, laikymąsi. Minėti teisės aktai, kuriuose nustatytos Sąjungos BLS prekių kilmės taisyklės, sudaro teisinį pagrindą tvarkyti asmens duomenis, susijusius su prašymu suteikti registruotojo eksportuotojo statusą.

                        3.Šalies, kurioje prašymas pateiktas, kompetentinga institucija yra duomenų valdytoja, atsakinga už duomenų tvarkymą REX sistemoje.

                        Kompetentingų institucijų sąrašas paskelbtas Komisijos svetainėje.

                        4.Galimybė įvedus savo naudotojo vardą ir slaptažodį susipažinti su visais šiame prašyme pateiktais duomenimis yra suteikta Komisijos, lengvatomis besinaudojančių šalių kompetentingų institucijų ir valstybių narių, Norvegijos, Šveicarijos ir Turkijos muitinių naudotojams.

                        5.Lengvatomis besinaudojančios šalies kompetentingos institucijos panaikintos registracijos duomenis REX sistemoje saugo dešimt kalendorinių metų. Šis laikotarpis skaičiuojamas nuo metų, kuriais registracija panaikinta, pabaigos.

                        6.Duomenų subjektas turi teisę susipažinti su savo duomenimis, kurie bus tvarkomi REX sistemoje, ir atitinkamais atvejais – teisę juos ištaisyti, pašalinti ar sustabdyti jų tvarkymą vadovaujantis Reglamentu (EB) Nr. 45/2001 arba nacionalinės teisės aktais, kuriais įgyvendinama Direktyva 95/46/EB. Visi prašymai susipažinti su duomenimis, juos ištaisyti, pašalinti ar sustabdyti jų tvarkymą prireikus teikiami už registraciją atsakingoms lengvatomis besinaudojančių šalių kompetentingoms institucijoms ir yra jų tvarkomi. Jeigu registruotasis eksportuotojas prašymą pasinaudoti ta teise pateikia Komisijai, ji persiunčia tokius prašymus atitinkamos lengvatomis besinaudojančios šalies kompetentingoms institucijoms. Jeigu registruotajam eksportuotojui nepavyko pasinaudoti savo teisėmis kreipusis į duomenų valdytoją, registruotasis eksportuotojas tokį prašymą teikia Komisijai, kuri vykdo duomenų valdytojo funkcijas. Komisija turi teisę duomenis taisyti, šalinti arba sustabdyti jų tvarkymą.

                        7.Skundai gali būti teikiami atitinkamai nacionalinei duomenų apsaugos institucijai. Nacionalinių duomenų apsaugos institucijų kontaktinius duomenis galima rasti Europos Komisijos Teisingumo generalinio direktorato interneto svetainėje
                        (

                           http://ec.europa.eu/justice/data-protection/

                        bodies/authorities/eu/index_en.htm#h2-1).
                        Jeigu skundas susijęs su Europos Komisijos vykdytu duomenų tvarkymu, jį reikėtų siųsti Europos duomenų apsaugos priežiūros pareigūnui (EDAPP) (

                           http://www.edps.europa.eu/EDPSWEB/

                        ).

               1)
                     Ši prašymo forma yra bendra keturių subjektų – Sąjungos (ES), Norvegijos, Šveicarijos ir Turkijos (toliau – subjektai) – BLS prašymo forma. Tačiau atkreipiame dėmesį į tai, kad atitinkamose šių subjektų BLS nurodytos šalys ir produktai gali skirtis. Todėl konkreti registracija galios tik eksportui pagal tą (tas) BLS, pagal kurią (-ias) Jūsų šalis laikoma lengvatomis besinaudojančia šalimi.

               2)
                     Kai prašymai suteikti registruotojo eksportuotojo statusą teikiami ar kiti informacijos mainai tarp registruotųjų eksportuotojų ir lengvatomis besinaudojančių šalių kompetentingų institucijų arba valstybių narių muitinių vykdomi naudojantis elektroninėmis duomenų apdorojimo priemonėmis, parašą ir antspaudą, nurodytus 5, 6 ir 7 langeliuose, pakeičia elektroninis autentiškumo patvirtinimas.“

               „22–06A priedas
               Prašymas suteikti registruotojo eksportuotojo statusą,

               teikiamas valstybių narių eksportuotojams registruoti

                        1. Eksportuotojo pavadinimas, tikslus adresas ir šalis, kontaktiniai duomenys, EORI kodas.

                        2. Papildomi kontaktiniai duomenys, įskaitant telefono ir fakso numerius, e. pašto adresą, jei yra (neprivaloma).

                        3. Nurodyti, ar pagrindinė veikla yra gamyba, ar prekyba.

                        4. Preliminarus prekių, kurios atitinka lengvatinio režimo reikalavimus, aprašymas, įskaitant Suderintos sistemos pozicijų (arba skirsnių, kai parduodamos prekės priskiriamos daugiau kaip dvidešimčiai Suderintos sistemos pozicijų) preliminarų sąrašą.

                        5. Eksportuotojo prisiimami įsipareigojimai

                        Toliau pasirašęs asmuo:

                        - pareiškia, kad pirmiau pateikti duomenys yra teisingi;

                        - patvirtina, kad jokia ankstesnė registracija nebuvo panaikinta; priešingu atveju patvirtina, kad padėtis, dėl kurios registracija buvo panaikinta, yra ištaisyta;

                        - įsipareigoja surašyti pareiškimus apie prekių kilmę ir kitus kilmės dokumentus tik dėl prekių, kurios atitinka lengvatinio režimo reikalavimus ir atitinkamame lengvatiniame susitarime toms prekėms nustatytas prekių kilmės taisykles;

                        - įsipareigoja tvarkyti tinkamus lengvatinio režimo reikalavimus atitinkančių prekių gamybos ir tiekimo komercinės apskaitos registrus ir saugoti juos ne trumpiau, nei reikalaujama atitinkamame lengvatiniame susitarime, ir ne mažiau kaip trejus metus nuo kalendorinių metų, kuriais surašytas pareiškimas apie prekių kilmę arba kitas kilmės dokumentas, pabaigos;

                        - įsipareigoja nedelsdamas pranešti muitinei apie registracijos duomenų pasikeitimus, įvykusius po to, kai gavo registruotojo eksportuotojo kodą;

                        - įsipareigoja bendradarbiauti su muitine;

                        - įsipareigoja sutikti su visais pareiškimų apie prekių kilmę ar kitų kilmės dokumentų teisingumo patikrinimais, įskaitant apskaitos registrų patikrinimą ir Europos Komisijos ar valstybių narių institucijų vizitus jo patalpose;

                        - įsipareigoja pateikti prašymą panaikinti jo registraciją sistemoje, jeigu jis nebeatitiktų registruotųjų eksportuotojų sistemos taikymo sąlygų;

                        - įsipareigoja pateikti prašymą panaikinti jo registraciją sistemoje, jeigu jis nebeketintų naudotis registruotųjų eksportuotojų sistema.

                        __________________________________________________

                        Vieta, data, pasirašyti įgalioto asmens parašas, vardas ir pavardė, pareigos (1)

                        6. Eksportuotojo, susipažinusio su reikiama informacija, išankstinis sutikimas skelbti jo duomenis viešoje interneto svetainėje

                        Toliau pasirašęs asmuo informuojamas, kad šioje deklaracijoje pateikta informacija gali būti paskelbta viešoje interneto svetainėje. Toliau pasirašęs asmuo sutinka, kad ši informacija būtų skelbiama viešoje interneto svetainėje. Toliau pasirašęs asmuo gali atšaukti savo sutikimą skelbti šią informaciją viešoje interneto svetainėje, nusiųsdamas prašymą už registraciją atsakingoms kompetentingoms institucijoms.

                        __________________________________________________

                        Vieta, data, pasirašyti įgalioto asmens parašas, vardas ir pavardė, pareigos (1)

                        7. Tarnybiniam muitinės naudojimui skirtas langelis

                        Pareiškėjas įregistruotas toliau nurodytu numeriu

                        Registracijos numeris ______________________________

                        Registracijos data _______________________________

                        Data, nuo kurios galioja registracija _____________________________

                        Parašas ir antspaudas (1) _______________________________

                        Informacinis pranešimas

                        apie sistemoje laikomų asmens duomenų apsaugą ir tvarkymą

                        1.Europos Komisijai tvarkant šiame prašyme suteikti registruotojo eksportuotojo statusą pateiktus asmens duomenis bus taikomas Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo.

                        2.Prašyme suteikti registruotojo eksportuotojo statusą pateikti asmens duomenys tvarkomi siekiant užtikrinti atitinkamuose Sąjungos lengvatiniuose prekybos susitarimuose nustatytų prekių kilmės taisyklių laikymąsi. Komisijos įgyvendinimo reglamente (ES) 2015/2447 nustatytos prekių kilmės taisyklės sudaro teisinį pagrindą tvarkyti asmens duomenis, susijusius su prašymu suteikti registruotojo eksportuotojo statusą.

                        3.Šalies, kurioje prašymas pateiktas, muitinė yra duomenų valdytoja, atsakinga už duomenų tvarkymą REX sistemoje.

                        Muitinės padalinių sąrašas paskelbtas Komisijos svetainėje.

                        4.Galimybė įvedus savo naudotojo vardą ir slaptažodį susipažinti su visais šiame prašyme pateiktais duomenimis yra suteikta Komisijos ir valstybių narių, Norvegijos, Šveicarijos ir Turkijos muitinių naudotojams.

                        5.Valstybių narių muitinės panaikintos registracijos duomenis REX sistemoje saugo dešimt kalendorinių metų. Šis laikotarpis skaičiuojamas nuo metų, kuriais registracija panaikinta, pabaigos.

                        6.Duomenų subjektas turi teisę susipažinti su savo duomenimis, kurie bus tvarkomi REX sistemoje, ir atitinkamais atvejais – teisę juos ištaisyti, pašalinti ar sustabdyti jų tvarkymą vadovaujantis Reglamentu (EB) Nr. 45/2001 arba nacionalinės teisės aktais, kuriais įgyvendinama Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo. Visi prašymai susipažinti su duomenimis, juos ištaisyti, pašalinti ar sustabdyti jų tvarkymą prireikus teikiami už registraciją atsakingoms valstybių narių muitinėms ir yra jų tvarkomi. Jeigu registruotasis eksportuotojas prašymą pasinaudoti ta teise pateikia Komisijai, ji prireikus persiunčia tokius prašymus atitinkamų valstybių narių muitinėms. Jeigu registruotajam eksportuotojui nepavyko pasinaudoti savo teisėmis kreipusis į duomenų valdytoją, registruotasis eksportuotojas tokį prašymą teikia Komisijai, kuri vykdo duomenų valdytojo funkcijas. Komisija turi teisę duomenis taisyti, šalinti arba sustabdyti jų tvarkymą.

                        7.Skundai gali būti teikiami atitinkamai nacionalinei duomenų apsaugos institucijai. Nacionalinių duomenų apsaugos institucijų kontaktinius duomenis galima rasti Europos Komisijos Teisingumo generalinio direktorato interneto svetainėje
                           (

                           http://ec.europa.eu/justice/data-protection/

                        bodies/authorities/eu/index_en.htm#h2-1).
                           Jeigu skundas susijęs su Europos Komisijos vykdytu duomenų tvarkymu, jį reikėtų siųsti Europos duomenų apsaugos priežiūros pareigūnui (EDAPP) (

                           http://www.edps.europa.eu/EDPSWEB/

                        ).

               1)
                     Kai prašymai suteikti registruotojo eksportuotojo statusą teikiami ar kiti informacijos mainai tarp registruotųjų eksportuotojų ir lengvatomis besinaudojančių šalių kompetentingų institucijų arba valstybių narių muitinių vykdomi naudojantis elektroninėmis duomenų apdorojimo priemonėmis, parašą ir antspaudą, nurodytus 5, 6 ir 7 langeliuose, pakeičia elektroninis autentiškumo patvirtinimas.“